Udlændinge-, Integrations- og Boligministeriet 10. maj 2016

**FAKTAARK**

**Indførelse af en offentlig sanktionsliste**

Regeringen foreslår, at der indføres en national liste med navngivne udenlandske religiøse forkyndere, som kan udelukkes fra at indrejse under henvisning til, at de må anses for en trussel mod den offentlige orden. Modellen indeholder følgende hovedelementer:

* Listen har karakter af en sanktionsliste, dvs. en forhåndsafgørelse om at nægte visum eller om afvisning på grænsen.
* En sanktionsliste vil ikke kunne anvendes over for EU-borgere og deres familiemedlemmer. Som supplement indføres derfor en opmærksomhedsliste med bl.a. navngivne EU-borgere. Der vil ikke blive truffet forhåndsafgørelser i forhold til personer, der fremgår af opmærksomhedslisten.
* Sanktionslisten er offentlig og kan f.eks. bekendtgøres på udlændingemyndighedernes hjemmeside ([www.nyidanmark.dk](http://www.nyidanmark.dk)). Opmærksomhedslisten er ikke offentlig.
* De oplysninger, der kan føre til, at en udenlandsk religiøs forkynder optages på sanktionslisten, kan f.eks. indhentes ved søgning på internettet.
* Afgørelse om optagelse på sanktionslisten træffes uden forudgående partshøring, og uden at afgørelsen meddeles udlændingen direkte. Til gengæld er der en særlig let adgang til genoptagelse af sagen, hvor der skal ske partshøring og gives en begrundelse til udlændingen.
* Udlændingestyrelsen træffer afgørelse om optagelse på listen. Et afslag på genoptagelse af afgørelsen om optagelse på listen kan påklages til Udlændingenævnet.
* En afgørelse om optagelse på en sanktionsliste skal revurderes hvert andet år, eller hvis nye oplysninger konkret giver anledning hertil.
* Sanktionslisten afgrænses til at omfatte religiøse forkyndere og lignende. Definitionen af en religiøs forkynder foretages på baggrund af begrebets anvendelse i eksisterende lovgivning.
* Det overordnede kriterium for at optage en udlænding på sanktionslisten er, at den pågældende udlænding har udvist en adfærd, som giver grund til at tro, at vedkommende ville udgøre en trussel mod den offentlige orden i Danmark, hvis vedkommende fik lov til at indrejse her i landet.
* Der skal være en vis sandsynlighed for, at den pågældende udlænding vil forsøge at indrejse i Danmark.
* Udtalelser, der kan give grund til at tro, at en udlænding vil udgøre en trussel mod den offentlige orden i Danmark, hvis den pågældende fik lov til at indrejse her i landet, og som derfor kan danne grundlag for optagelse på sanktionslisten, kan f.eks. omfatte følgende:

1. Fremsættelse af udtalelser i udlandet, der ville være strafbare, hvis de var blevet fremsat her i landet.
2. Fremsættelse af udtalelser i udlandet, der efter deres indhold er antidemokratiske.